<classify> TIMU ya Jeshi Stars imeanza vyema michuano ya netiboli Ligi Daraja la Kwanza Taifa baada ya kuifunga Eagle nayo ya jijini Dar es Salaam kwa mabao 52-31, katika mchezo uliofanyika kwenye Uwanja wa Jamhuri mjini hapa.Katika mchezo huo, Jeshi Stars iliyopangwa Kundi A ilionesha uwezo mkubwa na hivyo kuibuka na ushindi huo. Mchezo mwingine uliokuwa mkali na wa kusisimua uliofanyika wa Kundi A ulizikutanisha timu ya Jiji Dodoma iliyoifunga Jiji Tanga kwa mabao 48-38, huku timu ya Smart ya Dar es Salaam ikikubali kichapo cha mabao 54-24 kutoka kwa timu ya JKT Makutupora ya Dodoma.Katika michezo ya jioni ya Kundi B, timu ya JKT Mbweni iliifunga Coca Cola Kwanza ya Dar es Salaam kwa mabao 60-22. Huu ni mchezo wa pili kwa Coca Cola kufungwa, kwani katika mchezo wa ufunguzi, timu hiyo ilifungwa na Tamisemi ya Dodoma kwa mabao 49-30. Kwa upande wa timu za wanaume, timu ya Smart Boys ilikubali kichapo cha mabao 24-19 kutoka kwa Bright ya Dar es Salaam.Akizungumza jana kocha wa timu ya Tamisemi FC ya Dodoma, Maimuna Kitetey alisema mashindano ni mazuri na wamejipanga kufanya vizuri. Kama unavyoona mashindano ni magumu ila tumejipanga kuchukua ubingwa kama unavyoona tumeishacheza michezo miwili, alisema.  <topic>: kitaifa 